Predkladacia správa
	
V súvislosti s prijatím zákona č. 414/2002 Z.z. o hospodárskej mobilizácii a o zmene zákona Národnej rady Slovenskej republiky č. 274/1993 Z.z. o vymedzení pôsobnosti   orgánov vo veciach ochrany spotrebiteľa v znení neskorších predpisov (ďalej len zákon č. 414/2002 Z.z.) z 29. mája 2002 s účinnosťou od 1. januára 2003 má Ministerstvo hospodárstva Slovenskej republiky podľa § 10 písm. a) v súlade s § 4 písm. a)  a § 8 písm. a) citovaného zákona povinnosť predložiť na schválenie vládou Slovenskej republiky návrh na určenie subjektov hospodárskej mobilizácie spomedzi ústredných orgánov štátnej správy.
V súlade s právnou úpravou, uvedenou vo Výnose Ministerstva hospodárstva Slovenskej republiky č. 2/1993 na koordináciu hospodárskej mobilizácie (oznámenie č. 204/1993 Z.z.) platnou do 31.12.2002, boli opatrenia hospodárskej mobilizácie vykonávané orgánmi štátnej správy bez ich podrobnejšieho určenia, tzn. ktoré štátne orgány a v akom rozsahu vykonávali opatrenia hospodárskej mobilizácie.
Nová právna úprava, uvedená v zákone č. 414/2002 Z.z. podrobne upravuje povinnosti ústredných orgánov štátnej správy aj orgánov miestnej štátnej správy.
V predkladanom materiáli Ministerstvo hospodárstva SR navrhuje vláde SR, aby v súlade s cit. znením § 8  písm. a) zákona č. 414/2002 Z.z. schválila za subjekty hospodárskej mobilizácie vymenované ústredné orgány štátnej správy, ktoré spĺňajú podmienky pre ich určenie ako subjekty hospodárskej mobilizácie.
V materiáli sa tiež navrhuje gescia ústredným orgánom štátnej správy nad opatreniami hospodárskej mobilizácie podľa § 5 zákona č. 414/2002 Z.z., pričom gestorujúce ústredné orgány štátnej správy majú povinnosť vypracovať metodické usmernenia pre také opatrenia hospodárskej mobilizácie, ku ktorým v zákone nie je zmocňovacie ustanovenie na vydanie všeobecne záväzného právneho predpisu.
Návrh materiálu bol predložený na medzirezortné pripomienkové konanie  ministerstvám a ostatným ústredným orgánom štátnej správy v súlade s platným metodickým usmernením. Vyhodnotenie pripomienkového konania sa nachádza v prílohe materiálu. Pripomienok zásadného charakteru bolo vznesených celkovo päť, predkladateľ ich akceptoval, z toho dve čiastočne. Rozporové konanie sa konalo, pripomienky boli dohodou odstránené. Ostatné pripomienky boli zohľadnené a podľa ich obsahu zapracované v texte materiálu. Materiál sa predkladá na rokovanie vlády SR bez rozporu.